Komisijos reglamentas (EB) Nr. 1549/94
1994 m. birželio 30 d.
iš dalies keičiantis Reglamentus (EEB) Nr. 388/92, (EEB) Nr. 1727/92 ir (EEB) Nr. 1728/92, nustatančius išsamias specialios tvarkos grūdų produktų tiekimui į Prancūzijos užjūrio departamentus, Azorų salas, Maderą ir Kanarų salas įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. gruodžio 16 d. Tarybos reglamentą (EEB) Nr. 3763/91, numatantį specialias priemones dėl tam tikrų žemės ūkio produktų Prancūzijos užjūrio departamentams [1], su pakeitimais, padarytais Komisijos reglamentu (EEB) Nr. 3714/92 [2], ypač į jo 2 straipsnio 6 dalį,
atsižvelgdama į 1992 m. birželio 15 d. Tarybos reglamentą (EEB) Nr. 1600/92 dėl specialių priemonių tam tikriems žemės ūkio produktams, skirtiems Azorų saloms ir Maderai [3], su paskutiniais pakeitimais, padarytais Komisijos reglamentu (EEB) Nr. 1974/93 [4], ypač į jo 10 straipsnį,
atsižvelgdama į 1992 m. birželio 15 d. Tarybos reglamentą (EEB) Nr. 1601/92 dėl specialių priemonių tam tikriems žemės ūkio produktams, skirtiems Kanarų saloms [5], su paskutiniais pakeitimais, padarytais Reglamentu (EEB) Nr. 1974/93, ypač į jo 3 straipsnio 4 dalį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [6] su pakeitimais, padarytais Komisijos reglamentu (EEB) Nr. 2193/93 [7], ypač į jo 26 straipsnio 3 dalį,
kadangi Komisijos reglamentų (EEB) Nr. 388/92 [8] su paskutiniais pakeitimais, padarytais Reglamentu (EB) Nr. 329/94 [9], (EEB) Nr. 1727/92 [10] su paskutiniais pakeitimais, padarytais Reglamentu (EB) Nr. 1075/94 [11], ir (EEB) Nr. 1728/92 [12] su paskutiniais pakeitimais, padarytais Reglamentu (EB) Nr. 1157/94 [13], 6 straipsnyje numatyta patikslinti suteikiamos pagalbos dydį remiantis atitinkamų grūdų slenkstinės kainos skirtumu tarp mėnesio, kurį pateikiami prašymai pagalbos sertifikatams, ir mėnesio, kurį sertifikate daromas kiekvienas įrašas; kadangi įrašas sertifikate daromas remiantis Komisijos reglamento (EEB) Nr. 131/92 [14] su paskutiniais pakeitimais, padarytais Reglamentu (EEB) Nr. 2596/93 [15], 3 straipsnio 6 dalimi dėl Prancūzijos užjūrio departamentų ir Komisijos reglamento (EEB) Nr. 1695/92 [16] su paskutiniais pakeitimais, padarytais Reglamentu (EEB) Nr. 2596/93, 4 straipsnio 7 dalimi ir Reglamentu (EEB) Nr. 1696/92 [17] su paskutiniais pakeitimais, padarytais Reglamentu (EEB) Nr. 2596/93 dėl Kanarų salų ir atitinkamai Azorų salų ir Maderos; kadangi įrašą "pagalbos" sertifikate paskirties vietoje daro vietos vadžios institucijos pateikus produktus, kuriems jis skirtas;
kadangi nuo 1993-1994 prekybos metų ženkliai sumažėja bendrosios kainos; kadangi dėl laiko, reikalingo, kad siuntos nukeliautų į Prancūzijos užjūrio departamentus, Azorų salas, Maderą ir Kanarų salas iš kontinentinės Bendrijos dalies, šis pakeitimas prekybos metų pabaigoje gali sudaryti sunkumų operatoriams, kurie turi tiekimo įsipareigojimų; kadangi dėl šios priežasties būtina leisti nukrypti nuo šių nuostatų siekiant palengvinti perėjimą iš 1993-1994 m. į 1994-1995 prekybos metus;
kadangi šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentų (EEB) Nr. 388/92, (EEB) Nr. 1727/92 ir (EEB) Nr. 1728/92 6 straipsnyje numatytas pakeitimas netaikomas, jeigu operatorius pateikia paskirties regiono kompetentingoms institucijoms pakankamą įrodymą, kad grūdai ir grūdų produktai, išskyrus kukurūzus ir sorgą, kurie pateikiami įrašyti į pagalbos sertifikatą, buvo išsiųsti iki 1994 m. liepos 1 d. arba kukurūzų ir sorgo atveju - iki 1994 m. spalio 1 d.
Toks įrodymas yra važtaraštis arba kitas transporto dokumentas, suteikiantis pakankamą garantiją, tinkamai užpildytas išsiuntimo metu.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. birželio 30 d.